МафIэ зэIэпахыр зыхьахэм яхэтщ Махуэ Билали
Дагъыстэным и къалащхьэ Мэхъэчкъалэ дыгъуасэ сыхьэт 11-м къыщетIысэха кхъухьлъатэм Астрахань къришащ ЩIымахуэ Олимп Джэгухэм я мафIэ зэIэпахыр.
Кхъухьлъатэ тIысыпIэм щыщIэдзауэ эстафетэр щрагъэкIуэкIыну «Анжи Арена» стадионым нэс олимп мафIэр зышахэм ящIыгъуащ «Мотозэкъуэшхэр» байкер клубым щыщхэмрэ шууейхэр зыхэт къэрэгъулымрэ. УГИБДД-м и лэжьакIуэхэм гъуэгухэр транспортым папщIэ зэхуащIат.
Шынагъуэншагъэр къызэрагъэпэщын мурадкIэ эстафетэр хэпщIыкIыу ягъэмэщIащ. МафIэ зэIэпахыр зыхьыну ягъэхьэзыра цIыху 270-м ящыщу ар къызэхъулIари 67-рщ. Зи насып къикIахэм яхэтащ бэнакIуэ цIэрыIуэхэу Дагъыстэным и щIыхьыр зыхъумэ адыгэ щIалэ Махуэ Билал, Абдулбеков Загалав, Абсаидов Сайпула, Абушев Магомед — гасан, Мурадов Ширвани, Юмин Владимир, Курамагомедов Курамагомед, футболист лъэрызехьэу щытахэу Будунов Будунрэ Маркаров Александррэ, боксёр Iэзэ Ибрагимов СулътIан сымэ, нэгъуэщIхэри. Абыхэм ящыщу нэхъ щIалэ дыдэр илъэс 24-рэ зи ныбжь, самбэмкIэ дунейпсо чемпион Гасанханов Русланщ, нэхъыжьыр — зауэм хэтахэм я республикэ фондым и унафэщI Муртазалиев Омарщ (илъэс 89-рэ).
Эстафетэм и кIэухым Олимп чемпион Магомедов Хаджимурадрэ Дагъыстэным и Iэтащхьэ Абдулатипов Рэмэзанрэ стадионым щагъэува фалъэ иным мафIэ зэIэпахыр щыпагъэнащ. Абы кIэлъыплъыну «Анжи Арена»-м къекIуэлIат цIыху мини 10-м нэс.
Хьэтау Ислъам.
